Κόλπος της Βεγγάλης

Ο Κόλπος της Βεγγάλης ή Όρμος της Βεγγάλης είναι ο μεγαλύτερος κόλπος της Γης. Βρίσκεται στη ΝΑ. Ασία και αποτελεί το ΒΑ. τμήμα του Ινδικού Ωκεανού μεταξύ της Ινδικής χερσονήσου και της ΝΑ. Ασίας, της Μαλαϊκής χερσονήσου. Η έκτασή του υπολογίζεται σε 2.172.000 τ.χλμ. Το σχήμα του είναι τριγωνικό με το άνοιγμα προς νότο και τον μυχό προς βορρά, ακριβώς αντίθετο με αυτό της ινδικής χερσονήσου.

 Την ονομασία του ο κόλπος οφείλει στο αρχαίο όνομα των εκβολών του ποταμού Γάγγη που ήταν Βέγγα ή Μπέγγα και κατέληξε Βέγγαλ ή Μπέγγαλ. Εξ αυτού προήλθε και το όνομα της περιοχής Βεγγάλη που διαμελίστηκε στη Δυτική Βεγγάλη που είναι σήμερα μία από τις 28 Ομόσπονδες Πολιτείες της Ινδίας και την Ανατολική Βεγγάλη που αποτέλεσε το σημερινό Ανατολικό Πακιστάν λεγόμενο Μπανγκλαντές (Μπάνγκλα-ντες = Χώρα της Βεγγάλης). Ο διαμελισμός της Βεγγάλης άρχισε το 1905 από τον τότε Άγγλο Αντιβασιλέα των Ινδιών λόρδο Κέρζον. Σύμφωνα με τον προσδιορισμό που έχει δώσει η Διεθνής Υδρογραφική Υπηρεσία, ο Κόλπος της Βεγγάλης οριοθετείται δυτικά από το νότιο άκρο Ντόντρα Χεντ της Σρι Λάνκα (πρώην Κεϋλάνης) και ανατολικά από το βόρειο άκρο της νήσου Σουμάτρα. Το μέγιστο πλάτος του υπολογίζεται σε 1000 μίλια, ενώ το μέσο βάθος περίπου τα 800 μ. εκτός του ορύγματος που εντοπίστηκε τελευταία. Βρέχει τις ανατολικές ακτές της Ινδίας, βόρεια τις ακτές του Μπανγκλαντές και ανατολικά τις ακτές της Βιρμανίας και της Μαλαϊκής χερσονήσου. Στον Κόλπο της Βεγγάλης εκβάλει ένας μεγάλος αριθμός ποταμών, σημαντικότεροι των οποίων είναι οι: Γκοντάβαρι, Κάβερι, Κρίσνα και Μαχάναντι (δυτικά), ο Βραχμαπούτρα κα ο Γάγγης, (βόρεια), και ο Ιαρουάντι ανατολικά. Συνέπεια του μεγάλου αριθμού των εκβολών των παραπάνω ποταμών είναι και οι πολύ μεγάλες αμμώδεις παραλίες που παρουσιάζει ο κόλπος, καθώς και η δημιουργία μεγάλης υφαλοκρηπίδας που πλαισιώνει τον κόλπο. Κυριότεροι λιμένες του Κόλπου της Βεγγάλης είναι οι ινδικοί Καλκούτα, Κουνταλόρε, Κακινάντα, Μαλιτσιπατνάμ, Χενάι (πρώην Μαδράς), Παραντίπ και Βιζακαπατνάμ, καθώς και οι μπανγκλαντεσιανοί Τσιταγκόγκ και Μόγκλα ή Μούγκλα. Ο Κόλπος αυτός περιλαμβάνει δύο αρχιπελάγη, το αρχιπέλαγος Άνταμαν και το αρχιπέλαγος Ρίτσι, στ΄ ανατολικά του κόλπου, και πολλές άλλες μεμονωμένες νήσους και νησίδες. Για παράδειγμα τα νησιά Ανταμάν και Νικομπάρ που αποτελούν ξεχωριστή ινδική ομοσπονδία εδαφών περιλαμβάνουν περισσότερα από 550 νήσους και νησίδες. Στο Κόλπο της Βεγγάλης ήταν και η Νήσος του Νότιου Ταλπατί. Ο Κόλπος της Βεγγάλης λόγω της γειτνίασης, αφενός του Ινδικού ωκεανού και αφετέρου των μεγαλύτερου ορεινού συγκροτήματος της Ασίας αλλά και του κόσμου, των Ιμαλαΐων πολύ τακτικά γίνεται πεδίο μεγάλων καταστροφών, ειδικότερα από κυκλώνες, καθώς και από άλλα έντονα καιρικά φαινόμενα. Συγκεκριμένα: Ο πιο θανατηφόρος κυκλώνας στην παγκόσμια ιστορία ήταν ο Κυκλώνας Μπόλα, που έπληξε το πρώην ανατολικό Πακιστάν (σημερινό Μπανγκλαντές) στις 12 Νοεμβρίου 1970, με απολογισμό πιθανώς έως και 500.000 νεκρούς, αν και ορισμένοι έχουν υπολογίσει ακόμα και πάνω από 1.000.000 νεκρούς. Ο αμέσως επόμενος σε αριθμό νεκρών, σε παγκόσμια κλίμακα ήταν ο κυκλώνας του 1737 που σημειώθηκε στον βόρειο τμήμα του κόλπου αυτού όπου κύματα ύψους 12 μέτρων κατέστρεψαν εκατοντάδες πλοία και σκάφη ενώ προκάλεσαν τον θάνατο σε περισσότερους από 250.000 ανθρώπους..